হেলিয়া ব্রাভো হলিস

হেলিয়া ব্রাভো হলিস (৩০ সেপ্টেম্বর ১৯০১ – ২৬ সেপ্টেম্বর ২০০১) ছিলেন একজন মেক্সিকান উদ্ভিদবিজ্ঞানী এবং ইউএনএএম-এর বিজ্ঞান অনুষদের একজন গবেষক।

 পটভূমি ও শিক্ষা 

হেলিয়া ব্রাভো হলিস বর্তমান মেক্সিকো সিটি-তে অবস্থিত মিক্সকোয়াকে জন্মগ্রহণ করেন এবং সেখানেই বেড়ে ওঠেন। তার বাবা-মায়ের সাথে রবিবারের ভ্রমণে গিয়ে জীবন্ত প্রাণীদের অধ্যয়নের প্রতি তার আগ্রহ তৈরি হয়। তিনি ছোটবেলা থেকেই পড়াশোনায় পারদর্শী ছিলেন। প্রাথমিক বিদ্যালয় শেষ করার পর রাষ্ট্রপতি পোর্ফিরিও দিয়াস তার ভালো ফলের জন্য তাকে স্বীকৃতি প্রদান করেন।

মেক্সিকীয় বিপ্লব-এর সময়কার রাজনৈতিক অস্থিরতা তার পরিবারকে প্রভাবিত করেছিল। তার বাবা, যিনি ফ্রান্সেসকো মাদেরোর একজন অনুগত সমর্থক ছিলেন, মাদেরোর হত্যাকাণ্ডের অল্প সময় পরে ১৯১৪ সালে নিহত হন।

তার পরিবার যে সংঘাতের মুখোমুখি হয়েছিল তা সত্ত্বেও ব্রাভো তার পড়াশোনা চালিয়ে যান এবং ১৯১৯ সালে মেক্সিকো সিটির ন্যাশনাল প্রিপারেটরি হাই স্কুলে প্রবেশ করেন। তার শিক্ষকদের মধ্যে ছিলেন ভিসেন্তে লোম্বার্দো টোলেডানো, সোটেরো প্রিয়েটো রদ্রিগেজ, এরাজমো কাস্তেলানো, আন্তোনিও কাসো আন্দ্রাদে এবং উদ্ভিদবিজ্ঞানী আইজ্যাক ওচোতেরেনা, যারা ব্রাভোর জীববিজ্ঞানে আগ্রহের ক্ষেত্রে প্রভাব ফেলেছিলেন।

উচ্চ বিদ্যালয় শেষ করার পর ব্রাভো প্রথমে চিকিৎসা বিজ্ঞান নিয়ে পড়াশোনা শুরু করেন। ডাক্তার হওয়ার জন্য তার পরিবারের পক্ষ থেকে চাপ ছিল এবং তখনো ইউএনএএম-এ প্রধান বিষয় হিসেবে জীববিজ্ঞানে পড়ার সুযোগ ছিল না। তবে এক বছর পর জীববিজ্ঞানে পড়ার সুযোগ তৈরি হলে তিনি ইউএনএএম-এর বিজ্ঞান কলেজে স্থানান্তরিত হন। ১৯২৭ সালে তিনি মেক্সিকোর প্রথম সনদপ্রাপ্ত জীববিজ্ঞানী হন। 

১৯৩১ সালে ব্রাভো ইউএনএএম-এর দর্শন ও পত্র অনুষদ থেকে জীববিজ্ঞানে মাস্টার অফ সায়েন্স ডিগ্রি লাভ করেন। তার থিসিসের বিষয় ছিল পুয়েবলার টেহুয়াকান অঞ্চলের ক্যাকটাস সম্পর্কে জ্ঞান। পরবর্তীতে ১৯৮৫ সালে তিনি ইউএনএএম থেকে সম্মানসূচক ডক্টরেট লাভ করেন।

হেলিয়া ব্রাভো হলিস মেক্সিকোর প্রথম নিউরোসার্জনদের একজন জোসে ক্লেমেন্টে রোবলসকে বিয়ে করেন। এক দশক দাম্পত্য জীবনের পর কোনো সন্তান ছাড়াই তাদের বিবাহবিচ্ছেদ হয়। আর্থ্রাইটিসের কারণে ৯০ বছর বয়সে ব্রাভো অবসর নেন। ২০০১ সালের ২৬ সেপ্টেম্বর তার শততম জন্মদিনের মাত্র চার দিন আগে তিনি মৃত্যুবরণ করেন।

 জীববিজ্ঞানে অবদান 

ব্রাভো প্রথমে প্রাণিবিজ্ঞান ক্ষেত্রে কাজ করেন এবং ছাত্রাবস্থায় অধ্যাপক আইজ্যাক ওচোতেরেনার সাথে ১৯২১ থেকে ১৯২৭ সালের মধ্যে পরজীবী ও মুক্তভাবে বসবাসকারী প্রোটোজোয়া নিয়ে নয়টি গবেষণা প্রকাশ করেন। তিনি ন্যাশনাল প্রিপারেটরি স্কুলে শিক্ষক সহকারী এবং পরবর্তীতে অধ্যাপক হিসেবে শিক্ষকতায় যোগ দেন।

পরবর্তীতে তাকে ইউএনএএম-এর জীববিজ্ঞান বিভাগের প্রধান হওয়ার জন্য আমন্ত্রণ জানানো হয়, যা ১৯২৯ সালে বিশ্ববিদ্যালয়ের স্বায়ত্তশাসন লাভের পর ইউএনএএম-এর জীববিজ্ঞান ইনস্টিটিউট নাম ধারণ করে।

১৯৫০-এর দশকে তিনি পুনরায় একাডেমিক জীবনে ফিরে আসেন এবং ন্যাশনাল স্কুল অফ বায়োলজিক্যাল সায়েন্সেস-এ উদ্ভিদবিজ্ঞানের অধ্যাপক ছিলেন। দুই বছর পর তিনি ইউএনএএম-এর জীববিজ্ঞান ইনস্টিটিউটে ফিরে আসেন। এই সময়েই তিনি দেবোরা রামিরেজ ক্যান্টুর সাথে ন্যাশনাল হার্বেরিয়ামের নেতৃত্বের দায়িত্ব ভাগ করে নেন।

থাম্ব|Mammillaria matudae, যা ব্রাভো বর্ণনা করেছিলেন

ব্রাভো ফ্লোরিকালচার বা পুষ্পচাষের ক্ষেত্রে অবদান রাখলেও মেক্সিকোর পূর্বাঞ্চলীয় শুষ্ক অঞ্চলে তিনি ক্যাকটাস পরিবারের শ্রেণিবিন্যাসের ওপর বেশি গুরুত্ব দেন। তিনি জীবন্ত ক্যাকটাস এবং অন্যান্য রসালো উদ্ভিদ-এর একটি সংগ্রহ তৈরি করেন যাতে তাদের বিকাশ পর্যবেক্ষণ এবং তাদের অঙ্গসংস্থানগত বৈশিষ্ট্য মূল্যায়ন করা যায়।

তিনি ১৯৫১ সালে কার্লোস শ্যাভেজ, ডুডলি ব্ল্যাকবার্ন গোল্ড, জর্জ মেইরান, ইজি মাতুদা এবং হার্নান্দো সানচেজ-মেজোরার সাথে মেক্সিকান ক্যাকটাস সোসাইটি প্রতিষ্ঠা করেন। পরবর্তীতে ১৯৫৯ সালে ইউএনএএম-এ বোটানিক্যাল গার্ডেন প্রতিষ্ঠায় সহায়তা করেন এবং ১৯৬০-এর দশকে এর পরিচালক হিসেবে দায়িত্ব পালন করেন। এই সোসাইটি জর্জ মেইরানের নেতৃত্বে ক্যাক্টাসিয়াস ই সুকুলেন্টাস মেক্সিকানাস পত্রিকা প্রকাশ করত। তিনি মেক্সিকোর ক্যাকটাস পরিবারের শ্রেণিবিন্যাসে বিশেষজ্ঞ ছিলেন এবং মেসোআমেরিকা অঞ্চলের ওপর একটি পূর্ণাঙ্গ মনোগ্রাফ রচনা করেন। তিনি মাঠপর্যায়ে গবেষণা এবং হার্বেরিয়ামে কাজ করেছেন এবং প্রকাশনা, সম্মেলন ও শ্রেণিকক্ষে তার গবেষণালব্ধ তথ্য প্রচার করেছেন।

ব্রাভোর বৈজ্ঞানিক রচনার মধ্যে ১৬০টিরও বেশি প্রকাশনা, ৬০টি শ্রেণিবিন্যাসগত বর্ণনা এবং ৫৯টি পুনঃশ্রেণিবিভাগ রয়েছে। তিনি ১৯২১ সালে রেভিস্টা মেক্সিকানা ডি বায়োলজিয়া-তে তার প্রথম কাজ প্রকাশ করেন। ১৯৩৭ সালে তিনি তার প্রথম বই প্রকাশ করেন। তার সবচেয়ে স্বীকৃত কাজ লাস ক্যাক্টাসিয়াস ডি মেক্সিকো ১৯৩৭ সালে প্রকাশিত হয়েছিল। বইটি স্প্যানিশ ভাষায় লেখা এবং এর দৈর্ঘ্য ছিল ৭০০ পৃষ্ঠারও বেশি। ব্রাভো ১৯৭৮ থেকে ১৯৯১ সাল পর্যন্ত বইটি আপডেট করার জন্য হার্নান্দো সানচেজ-মেজোরার সাথে কাজ করেছিলেন। তখন এটি ৩টি খণ্ডে ১,৮০০-এর বেশি পৃষ্ঠার ছিল। ব্রাভোর অনেক নিবন্ধ মেক্সিকান ক্যাকটাস সোসাইটির জার্নালে প্রকাশিত হয়েছে।

 সম্মাননা 

ব্রাভো মেক্সিকো এবং আন্তর্জাতিক পর্যায় থেকে বেশ কিছু সম্মাননা ও স্বীকৃতি লাভ করেছেন। তিনি ১৯৮০ সালে ইন্টারন্যাশনাল অর্গানাইজেশন ফর সাকুলেন্ট প্ল্যান্ট স্টাডি থেকে ক্যাকটাস ডি’অর পুরস্কার লাভ করেন। ১৯৪১ সালে তার বই এবং অন্যান্য প্রকাশনার জন্য ক্যাকটাস অ্যান্ড সাকুলেন্ট সোসাইটি অফ আমেরিকা তাকে ফেলো পুরস্কার প্রদান করে। মেতজতিতলান অঞ্চলের উদ্ভিদ সংক্রান্ত কাজের জন্য ২০০০ সালে তিনি তার সর্বশেষ পুরস্কারটি লাভ করেন।

মেক্সিকোর পুয়েবলায় অবস্থিত হেলিয়া ব্রাভো হলিস বোটানিক্যাল গার্ডেন তার সম্মানে নামকরণ করা হয়েছে এবং এটি অনেক বিপন্ন ক্যাকটাস প্রজাতির আবাসস্থল। ইউএনএএম তাদের বোটানিক্যাল গার্ডেনের মরুভূমি অংশের নাম তার সম্মানে রেখেছে: হারদিন ডেল ডেসিয়ের্তো হেলিয়া ব্রাভো।

 নামসমূহ 

তার সম্মানে মেক্সিকোর নয়টি উদ্ভিদ ও প্রাণী প্রজাতির নামকরণ করা হয়েছে, যার মধ্যে রয়েছে:

 (ক্যাকটাস) Heliabravoa 

তার সম্মানে ১৯৫৬ সালে কার্ট ব্যাকেবার্গ Heliabravoa গণের নামকরণ করেন; তবে এই গণটি পরবর্তীতে ১৯৪৯ সালে ব্যাকেবার্গের বর্ণনা করা Polaskia-র সমার্থক হয়ে যায়। ব্রাভো ১৯৫৩ সালে Backebergia এবং ১৯৬১ সালে ফ্রাঞ্জ বুক্সবাউমের সাথে Pseudomitrocereus নামক দুটি গণ বর্ণনা করেছিলেন; তবে উভয়ই পরবর্তীতে Pachycereus-এর সমার্থক হয়ে যায়।

 শ্রদ্ধাঞ্জলি 

২০১৮ সালের ৩০ সেপ্টেম্বর গুগল হেলিয়া ব্রাভো হলিসের ১১৭তম জন্মবার্ষিকী উপলক্ষে একটি গুগল ডুডল প্রকাশ করে।

 তথ্যসূত্র 

 বহিঃসংযোগ 

 দ্য সাকুলেন্ট। হেলিয়া ব্রাভো হলিসকে উৎসর্গ করে জেসুসা রদ্রিগেজ এবং লিলিয়ানা ফেলিপের ভিডিও শ্রদ্ধাঞ্জলি

বিষয়শ্রেণী:মেক্সিকো জাতীয় স্বায়ত্তশাসিত বিশ্ববিদ্যালয়ের একাডেমিক কর্মী
বিষয়শ্রেণী:উদ্ভিদবিজ্ঞানী
বিষয়শ্রেণী:মেক্সিকান উদ্ভিদবিজ্ঞানী
বিষয়শ্রেণী:বিংশ শতাব্দীর মেক্সিকান নারী বিজ্ঞানী
বিষয়শ্রেণী:বিংশ শতাব্দীর বিজ্ঞান লেখক
বিষয়শ্রেণী:১৯০১-এ জন্ম
বিষয়শ্রেণী:২০০১-এ মৃত্যু
বিষয়শ্রেণী:মেক্সিকান প্রকৃতিবিদ
বিষয়শ্রেণী:মেক্সিকো সিটির বিজ্ঞানী
বিষয়শ্রেণী:বিংশ শতাব্দীর মেক্সিকান বিজ্ঞানী
বিষয়শ্রেণী:বিংশ শতাব্দীর মেক্সিকান শিক্ষাবিদ
বিষয়শ্রেণী:বিংশ শতাব্দীর প্রকৃতিবিদ
বিষয়শ্রেণী:ক্যাকটোলজিস্ট